# **PROTOKOL POSTUPANJA U SLUČAJU POTRESA**

## **ZA DJELATNIKE**

Škola u kojoj se održava nastava je sigurna od potresa kakvi su se dogodili u našoj zemlji. Ne očekujemo većih problema od onih koji su se događali, no uvijek moramo postupati odgovorno prema sebi i drugima. Stoga je posebno važno da postupate mirno i staloženo, ali i odlučno. I vi imate pravo bojati se i biti zabrinuti, ali vaši postupci ulijevaju sigurnost i svojim mirnim i staloženim ponašanjem pomažete učenicima u ovim trenucima.

1. Ukoliko se dogodi potres za vrijeme trajanja nastave, a nalazite se u učionici, dok traje potres i trešnja, uputite učenike da stanu uz dulji zid učionice. Odmaknite se od staklenih površina, ili od visokih i visećih predmeta, ormara i slično.
2. Ukoliko ne postoji sigurna mogućnost stati uz zid, uputite učenike da čučnu ispod klupe.
3. Uputite učenike da zaštite glavu jaknom, rukama ili torbom u slučaju urušavanja plafona, da ih padajući dijelovi ne bi ozlijedili.
4. Ne napuštajte zgradu dok traje potres.
5. Obvezno podsjetite učenike da sa sobom ponesu lijekove, ukoliko ih koriste!
6. Nakon smirivanja trešnje, povedite učenike evakuacijskim putem na zborno mjesto (čistina ispred evakuacijskog izlaza).
7. Provjerite broj učenika prije napuštanja objekta, da se ne bi dogodilo da koji učenik ostane u zgradi.
8. Na zbornom mjestu mirno upućujte učenike o ponašanju i ostanite u grupi.
9. Ukoliko ravnatelj ili tajnica nisu s vama na zbornom mjestu, nazovite ravnatelja na mobitel i predajte mu izvješće o sigurnom dolasku na zborno mjesto, te o broju učenika koje ste doveli na zborno mjesto.
10. Ravnatelj će preko mrežne stranice škole objaviti podatke o zbrinutosti i sigurnosti učenika.
11. Ravnatelj će kontaktirati razrednike i zamoliti ih da svojim komunikacijama obavijeste sve roditelje svojih učenika o njihovoj zbrinutosti i sigurnosti.
12. Uputite učenike da ne napuštaju zborno mjesto. Cijelo vrijeme morate znati gdje se nalaze učenici s kojima ste napustili učionicu. Ravnatelj će vam javiti kako i kada ćete napustiti zborno mjesto, vraćate li se u učionice ili se organizira povratak učenika kućama
13. Ukoliko neki roditelji dođu po svoju djecu, možete ih pustiti, ali o tome morate obavijestiti ravnatelja
14. Ukoliko se potres dogodi za vrijeme trajanja organiziranog prijevoza učenika, uputite učenike da ostanu mirni na svojim mjestima, te nakon završetka potresa dogovorite s ravnateljem nastavljate li dolazak u školu, ili učenike vraćate na polazište autobusa.
15. Ukoliko se potres dogodi prije polaska autobusa prema školi, pričekajte nakon završetka potresa učenike koji će doći do polazišta, i nakon dogovora s ravnateljem, uputite ih o daljem postupanju.
16. Nakon svakog potresa ravnatelju predajte izvješće o sigurnosti i zbrinutosti učenika koji su s vama. Ravnatelj će, na opisani način, obavijestiti roditelje o sigurnosti i zbrinutosti učenika.
17. Ukoliko je došlo do ozljeđivanja učenika ili učitelja, prvo nazovite službu za zaštitu i spašavanje na broj 112, i nakon toga obavijestite ravnatelja o tome.

Evakuacijski putevi, odnosno izlazi u slučaju potresa su isti putevi kojima inače uvodite djecu u školu prema već ustaljenom rasporedu ulaza u školu.

Ukoliko učenici ulaze na jedan ulaz u prizemlju, a nalaze se na katu, evakuacijski izlaz u slučaju potresa je onaj koji je najbliži učionici gdje se učenici nalaze.